# מאפייניהן של קהילות מורים מקצועיות לומדות דיסציפלינריות בחינוך

הרעיון של שיפור בתי הספר על ידי פיתוח קהילות למידה מקצועיות נמצא כעת באופנה. אנשים משתמשים במונח זה כדי לתאר כל שילוב שאפשר להעלות על הדעת של אנשים בעלי עניין בחינוך – מצוות הוראה כיתתי ועד צוות בית-ספרי, מורים של שכבה בחינוך העל-יסודי, בתי ספר במחוז שלם, מחלקת חינוך ממלכתית, ארגון מקצועי לאומי וכו'. למעשה, המושג ניתן לפרשנויות רבות עד כי הוא בסכנה של איבוד המשמעות. *DuFour, 2004*

כחלק מתהליך ההסדרה עלה הצורך לקבוע מה יהיו מאפייניה שלן קהילה מקצועית לומדת דיסציפלינרית אשר תקבל הכרה ממשרד החינוך. טבלה 1 מפרטת מאפיינים אלו.

**טבלה 1. מאפייניה של קמ"ל דיסציפלינרית שתקבל הכרה על ידי משרד החינוך**

| **ממד** | **מאפיין** | **פירוט המאפיין** |
| --- | --- | --- |
| **החזון** | **1. חזון משותף** | * הקהילה שמה לה ליעד להתמקד בלמידה של תלמידים ולבחון את הקשר בין המטרות ודרכי ההוראה וההערכה של המורים לבין הלמידה של התלמידים. * לחברי הקהילה עניין משותף ומטרה משותפת. * לקהילה יש מדדים להצלחה הניתנים להערכה, ועומדים בקשר ישיר עם מטרות הקהילה. * חזון הקהילה דינמי ומעובד עם חבריה לאורך פעילותה. |
| **דרכי העבודה** | **2. איסוף נתונים על למידת התלמידים ממקורות מידע שונים ובמגוון מתודות** | * חברי הקהילה משתדלים לקיים תצפיות בשיעורים. * דיוני הקהילה מתבססים על נתונים מלמידת התלמידים ומהישגיהם. * חברי הקהילה מנתחים במשותף עבודות של תלמידים ומקיימים דיונים במטרה לבחון את התאמת דרכי ההוראה לתלמידיהם ולבחון דרכים לקידומם. ניתוח חומרי התלמידים ומעשה ההוראה מבוסס על מחקר (בחינוך ו/או בהוראת הדיסציפלינה). * הקהילה מנתחת את מעשה ההוראה ואת התפיסות שעומדות בבסיסו. * חברי הקהילה לומדים, מתכננים ומיישמים דרכי הוראה חדשות ועדכניות, ומגבשים עם הזמן תפיסה והבנה משותפות של הוראה מיטבית. * במפגשי הקהילה יש התייחסות לצורכי המורים כפי שהם עולים מהשטח. * קיימים מנגנוני תיעוד והפצה המוסכמים על משתתפי הקהילה. * הקהילה ממפה את צורכי הלמידה שלה ונעזרת במומחיות חיצונית (בתחום הדיסציפלינה ו/או בהתאם למטרות הקהילה) שעוזרת בהגדרת המטרות, באופן ההתנהלות, בפיתוח חומרים וכדומה. |
| **3. יחסי אמון ונורמות של שיתוף** | * הקהילה נוהגת על פי כללי אתיקה של שיח משתף ומכבד בסביבה בטוחה ומוגנת. * בקהילה מתקיים שיתוף מתמיד בידע, בדרכים פורמליות ומובנות ובדרכים לא פורמליות. * הקהילה נותנת מקום ולגיטימציה להשקפות של מיעוט ושל יחידים בקבוצה. |
| **4. דיאלוג רפלקטיבי, חקירה ובחינה עצמית** | * בקהילה מתקיימת רפלקציה חוזרת ונשנית על ההוראה של המורים, הלמידה של התלמידים והקשר ביניהן. * בקהילה מתקיימים תהליכים מובנים של הפקת לקחים מהצלחות ומכישלונות. |
| **סדירויות** | **5. תהליכים מובנים ומנגנונים סדירים** | * עבודת הקהילה מונחית על ידי יעדים ברורים ומגובשים. * הקהילה מקיימת מפגשים קבועים, בתדירות המאפשרת למידה מקצועית אפקטיבית. * הקהילה פועלת לאורך זמן (לפחות שנתיים). * פגישות הקהילה מובנות, יש להן מטרות הידועות לכול, והנושאים שנידונים בהן נקבעים מראש (וזאת בצד גמישות, המאפשרת מענה לצרכים העולים מהשטח). |
| **מפתחי ומנחי הקהילות** | **6. מאפייני מנחה הקהילות** | * לפחות אחד ממנחי הקהילות הוא מורה בפועל. * מנחי הקהילות מחויבים לתהליכי הכשרה ופיתוח מקצועי המשפרים את יכולותיהם וידיעותיהם בנושאים שהם מובילים ובמיומנויות הנדרשות להובלת הקהילות. * קהילות המנחים מובלות על ידי גוף מקצועי מוסמך הנבחר בתיאום עם הגורם המקצועי במטה המשרד. * מנחי הקהילות משתתפים ו/או השתתפו בעבר בקהילה מקצועית לומדת. |

# מדדים לקהילה מקצועית לומדת דיסציפלינרית

כדי שקהילה מקצועית לומדת דיסציפלינרית **(להלן: קמל"ד)** תקבל הכרה ותגמול ממשרד החינוך עליה לעמוד בתנאי סף לפתיחתה, ולהצביע על תרומתה ועל יעילותה בטווח הארוך. בשלב זה של מהלך ההסדרה הוגדרו תנאי הסף לפתיחת הקהילה.

## תנאי הסף לפתיחת קהילות מורים מקצועיות לומדות דיסציפלינריות במערכת החינוך

המבקשים לפתוח קמל"ד יגישו בקשה על גבי טופס מתאים (הטופס נמצא באתר המו"פ) ויראו בו שהקמל"ד עונה על התנאים בארבעה ממדים: חזון הקהילה, דרכי העבודה, הסדירויות והמפעילים (מנחים ו/או גוף מלווה):

### חזון הקהילה

1. הוגדר צורך שהקהילה תיתן לו מענה, והוא תואם את יעדי המשרד ומאושר על ידי הגורם המקצועי במטה.
2. לחברי הקהילה רציונל מגובה בנתונים (כמותיים/איכותיים) ובתאוריה.

### דרכי העבודה

1. תוכנית הקהילה וחלוקת הזמנים בה נותנים מענה לשישה רבדים:
2. ידע תאורטי בתחום התוכן, בתחומי ההוראה הגנריים ובלמידת התלמידים.
3. עבודה מבוססת נתונים וראיות מהשדה – מעבודת המורה ומלמידת התלמידים.
4. שימוש בכלים וידע פדגוגיים רלוונטיים ועדכניים.
5. שיתוף של חברי הקהילה בצורכיהם בתחומים שונים – האפקטיבי, הפדגוגי, ניהול כיתה וכדומה.
6. מתקיימים תהליכים רפלקטיביים של חברי הקהילה בעקבות תהליכי הלמידה-הוראה והשינויים לאורך הזמן בהקשר ללמידת התלמידים.
7. נעשים תהליכים לבניית הקהילה – אמון בין חברי הקהילה, נורמות של קהילה וכדומה.
8. יוגדרו תוצרי הקהילה ואלה יפותחו על ידי חברי הקהילה ויתנו מענה רלוונטי לצורכיהם.

### סדירויות

1. לפחות חלק ממפגשי הקהילה מתקיימים פנים אל פנים (בקהילה מקוונת – לפחות שניים מהמפגשים מתקיימים פא"פ; בקהילה שאינה מקוונת – לפחות 60% מהמפגשים מתקיימים פא"פ).
2. המפגשים פרוסים לאורך השנה (מפגש אחד לפחות בכל חודש).
3. מנחי הקהילה יתחייבו להובלת הקהילה לפחות במשך שנתיים.
4. עובדי ההוראה שיצטרפו לקהילה יְיֻדְּעוּ מראש שהקהילה תפעל במשך לפחות שנתיים.

### מפעילי הקהילה

1. גוף מלווה (במקרה של פתיחת רשת קהילות) – מובילי תחומי הדעת יזהו גופים אקדמיים או מקצועיים מובילים בדיסציפלינה המסוימת שיכולים ללוות את העבודה עם קהילת המורים המנחים
2. בתחומים של פיתוח חומרים וכלים פדגוגיים בתחום הדעת, ריכוזם והכשרתם להפצה.
3. לקהילה הוגדרו מוביל או מובילים אשר אחד מהם, לפחות, הוא מורה בפועל בדיסציפלינה.
4. מובילי הקהילה שותפים בתהליך למידה שבמרכזו רפלקציה על הליך הלמידה בקהילות.
5. מובילי הקהילה משתתפים או השתתפו בעבר בקהילת מורים מקצועית.